ශ්‍රී ජයවර්ධනපුර විශ්වවිද්‍යාලයේ ඕවිටිගලවිධානගේ සමන්ත සිසුවාට පහර දී බරපතළ තුවාල සිදු කර ඝාතනය කිරීමේ චෝදනාවන්ට අධිකරණයට ඉදිරිපත් කළ සැකකරුවන් විසි දෙදෙනාගෙන් 11 දෙනකු නිදොස් කොට නිදහස් කිරීමට කොළඹ මහාධිකරණ විනිසුරු කුමුදිනි වික්‍රමසිංහ මහත්මිය ඊයේ (2) නියෝග කළාය.නිදහස් කළ සැකකරුවන්ට එරෙහිව සාක්ෂි නොමැති බවට රජයේ ජ්‍යෙෂ්ඨ අධි නීතිඥ තුසිත් මුදලිගේ මහතා කළ කරුණු දැක්වීමෙන් පසුව ඔවුන් නිදහස් කෙරිණි.2011 නොවැම්බර් 7 දින ගංගොඩවිල දී අයුතු ජනරාශියක සාමාජිකයන් ලෙස කටයුතු කරමින් සමන්ත සිසුවා ඝාතනය කිරීම ඇතුළු අධිචෝදනා යටතේ නීතිපතිවරයා මෙම නඩුව පවරා තිබිණි.නාලක ලියනගම, චන්ද්‍රසෝම දේශප්‍රිය, වසන්ත චන්ද්‍රකුමාර, සංඛ ශාන්ත ප්‍රසාද්, ඉන්දික කුමාර, චමින්ද ගුණසේකර, දිනේෂ් සුසන්ත, රුවන් වසන්ත, නාමල් ජගත් පතිරාජ, ගාමිණී සෙනෙවිරත්න සහ විජිත කුමාර යන සැකකරුවන් මෙසේ නිදොස් කොට නිදහස් කෙරිණි.